
ДО
ОБЩИНСКИ СЪВЕТ
Б У Р Г А С


Д  О  К  Л  А  Д  Н  А    З  А  П  И  С  К  А

                                  от Димитър Николов Николов
                                        Кмет на Община Бургас
  
Относно: Предоставяне на безвъзмездно право на управление на МВР за нуждите на Областна Дирекция на Министерство на вътрешните работи –Бургас върху имот-частна общинска собственост.


    УВАЖАЕМИ  ОБЩИНСКИ  СЪВЕТНИЦИ,

	Община Бургас е собственик на УПИ ХV в кв.24 „а“ по ПУП-ПРЗ на ж.к.“Изгрев“, гр. Бургас, с идентификатор 07079.501.195 по КК на гр.Бургас, ведно с изградената в имота масивна сграда, състояща се от сутерен и първи етаж, със застроена площ 163 кв. м, съгласно Акт №10451/04.06.2024 г. за частна общинска собственост.
С договор от 23.04.2014 г.,  в изпълнение на  решение на Общински съвет – Бургас по т.11 от заседание, проведено на 28.01.2014г.,  на ОД на МВР – Бургас е предоставено безвъзмездно право на управление върху общинския имот, за временно настаняване на малолетни и непълнолетни лица, за срок от 10 г., който е изтекъл през април 2024г.
В Община Бургас е постъпило писмо с вх.№24-00-1181/10.05.2024г. от Областна дирекция на МВР-Бургас, с искане за подновяване на договора за безвъзмездно ползване върху описания по-горе недвижим имот, общинска собственост, ведно с построената в него едноетажна сграда за осъществяване дейността на органите на реда, свързана с превенцията на противообществените прояви на малолетни и непълнолетни, с основна цел - намаляване на детската престъпност .
 В общинската сграда се настаняват малолетни и непълнолетни лица, чиято самоличност не може да бъде установена, занимаващи се със скитничество и просия, изпаднали в състояние на безнадзорност, напуснали самоволно заведения за задължително възпитание или лечение, извършили противообществени прояви или престъпления, изтърпяващи административно наказание или наложена мярка „полицейска закрила“. Престоят на настанените лица е от 24 часа до 2 месеца. 
В дома се извършват психо-педагогически, лечебни, издирвателни и режимно-охранителни дейности.
Годишно през дома преминават над 150 малолетни и непълнолетни извършители или жертви на престъпления. Домът обслужва Бургаски, Сливенски и Ямболски регион и е част от държавната структура в борбата с детската престъпност.
Гореописаният имот не е необходим за нуждите на органите на общината или на юридически лица и звена на общинска бюджетна издръжка и може да бъде предоставен безвъзмездно за управление на други юридически лица на бюджетна издръжка или на техни териториални структури.



С оглед на гореизложеното и в изпълнение на правомощията ми по чл.73, ал.1 от Правилника за организацията и дейността на Общинския съвет и взаимодействието му с общинската администрация на Община Бургас, във връзка с необходимостта от превенция на детската престъпност в Бургас и региона, и в подкрепа на осъществяването на задачите на органите на реда, предлагам Общински съвет – Бургас, на основание чл.21, ал.1, т.8 от Закона за местното самоуправление и местната администрация, чл.12, ал.3 от Закона за общинската собственост,  във връзка с чл. 17 от Наредбата за реда за придобиване, управление и разпореждане с общински имоти и вещи, да вземе следното 
Р Е Ш Е Н И Е:

Да се предостави на Министерство на вътрешните работи, ЕИК  000695235, със седалище и адрес на управление: гр. София, ул. „6-и септември“ № 29, представлявано от Калин Стоянов – Министър на вътрешните работи на Република България чрез Областна Дирекция на Министерство на вътрешните работи – Бургас, със седалище и адрес на управление: гр. Бургас, ул. “Христо Ботев“ № 46, представлявана от Директора – старши комисар Емил Павлов, безвъзмездно право на управление върху недвижим имот с административен адрес: гр. Бургас, ж.к. “Изгрев“, ул.“Малчика“№1, актуван с Акт №10451/04.06.2024г. за частна общинска собственост, представляващ урегулиран поземлен имот (УПИ) ХV (петнадесет римско), целият с площ 616 кв. м в кв.24 „а“ (двадесет и четири „а“) по  действащ ПУП-ПРЗ на ж.к. “Изгрев“, гр. Бургас, при граници на целия имот: север, юг и запад: улици, изток: УПИ ХІV, с идентификатор 07079.501.195 по КК на гр. Бургас, при съседи, имоти с идентификатори: 07079.501.194, 07079.501.305 и 07079.501.306, ведно с изградената масивна сграда, отразена в КК с идентификатор 07079.501.195.1  със застроена  площ 163 кв. м, състояща се от сутерен и първи етаж,  за Дом за временно настаняване на малолетни и непълнолетни лица, за срок от 10 (десет) години.
Приложение: Писмо вх. №24-00-1181/10.05.2024г. от Областна дирекция на МВР-Бургас, Акт за частна общинска собственост №10451/04.06.2024г., извадка от ПУП-ПРЗ „Изгрев“, скици, издадени от СГКК-Бургас.

